Tesla falder 22 procent i Europa mens elbilsalget stiger 30 procent

Tesla fortsætter med at tabe terræn i Europa viser nye tal fra European Automobile Manufacturers’ Association (ACEA) viser, at Tesla i august 2025 leverede 14.831 biler i EU, EFTA og Storbritannien – et fald på 22 procent sammenlignet med samme måned sidste år.

Elbilsalget stiger kraftigt

Mens Tesla oplever tilbagegang, går det den modsatte vej for elbilsmarkedet som helhed. ACEA rapporterer en vækst på 30,2 procent i salget af rene elbiler i august. Hybridbiler steg 14,1 procent, og plug-in hybrider noterede deres sjette måned i træk med stærk fremgang på hele 54,5 procent.

For hele 2025 indtil videre har Tesla leveret 133.857 biler i Europa. Det er et fald på 32,6 procent i forhold til de 198.474 biler, der blev leveret i samme periode i 2024. Dermed fortsætter den negative trend, som har præget Tesla de seneste to år, selvom faldet i august var mindre markant end i tidligere måneder, hvor tilbagegangen lå på 30-40 procent.

BYD i kraftig fremmarch

Samtidig oplever kinesiske BYD eksplosiv vækst i Europa. I august solgte BYD 11.455 biler i EU, EFTA og Storbritannien, hvilket er en stigning på 215 procent i forhold til året før. På årsbasis ligger BYD nu 280 procent over niveauet fra 2024. Dermed er det sandsynligt, at kineserne overhaler Tesla samlet set i 2025, trods de ekstra toldsatser BYD er underlagt i Europa.

Musk afviser problemet

Elon Musk har tidligere afvist bekymringer om faldende salg og har i stedet fremhævet virksomhedens fokus på selvkørende teknologi og robotter frem for traditionelle salgstal. I forbindelse med den seneste ACEA-rapport reagerede Musk på sociale medier, hvor han fastholdt, at Tesla fortsat sælger flere biler end BYD i Europa, når EFTA og Storbritannien medregnes – hvilket er korrekt. Problemet for Musk er bare, at hvis udviklingen fortsætter som det ser ud til den gør – ja, så har BYD overhalet Tesla med en betragtelig margin på samme tid næste år.

Tesla falder 22 procent i Europa mens elbilsalget stiger 30 procent