BYD sortlistet efter slaveriskandale i Brasilien

BYD har på få år vokset sig til en global elbilgigant. Men i Brasilien bliver mærket nu mindet om, at hurtig vækst også kan få en høj pris. Den kinesiske bilproducent er nemlig blevet optaget på Brasiliens officielle register over arbejdsgivere, som har udsat ansatte for forhold, der ifølge myndighederne svarer til slaverilignende arbejde.

Det sker efter en stor sag fra 2024, hvor kinesiske arbejdere på et BYD-projekt blev kædet sammen med både menneskehandel, grove kontraktvilkår og nedværdigende boligforhold. Ifølge Reuters blev 163 kinesiske arbejdere hyret gennem entreprenøren Jinjiang Group til arbejdet med at opføre BYD’s fabrik i Camaçari i delstaten Bahia.

En arbejdskontrakt, som Reuters har set, viser ifølge nyhedsbureauet, at arbejderne skulle aflevere deres pas til arbejdsgiveren. Samtidig blev størstedelen af deres løn sendt direkte til Kina, og de skulle også betale et depositum på næsten 900 dollar, som de først kunne få tilbage efter seks måneders arbejde.

Brasilianske arbejdsinspektører fandt desuden arbejderne indkvarteret under stærkt kritisable forhold. Nogle boede tæt pakket uden madrasser, og i et af husene boede 31 personer med kun ét badeværelse. Myndighederne beskrev forholdene som nedværdigende.

Rammer BYD’s omdømme i et nøglemarked

Det nye stempel er især problematisk for BYD, fordi det ikke kun er symbolsk. Ifølge Reuters betyder optagelsen på listen også, at selskabet bliver afskåret fra visse typer lån i brasilianske banker. Til gengæld stopper det ikke driften på BYD’s bilfabrik i landet. Fabrikken, som netop de omtalte arbejdere blev hyret til at bygge, er i drift og har allerede produceret over 25.000 biler.

Sagen har dog allerede haft konsekvenser. Opførelsen af fabrikken blev forsinket i flere måneder, og sagen vakte så stor opsigt, at den udløste international kritik – også i Kina.

BYD har ifølge Reuters tidligere sagt, at det ikke kendte til overtrædelserne, før brasilianske medier begyndte at omtale sagen i slutningen af november 2024. Jinjiang Group har afvist anklagerne.

Brasilianske myndigheder har imidlertid argumenteret for, at BYD ikke kan vaske hænder. De mener, at bilproducenten i sidste ende er ansvarlig for arbejdsforholdene, fordi virksomheden burde have ført tilsyn med sine entreprenører. BYD indgik efterfølgende en aftale med arbejdsanklagemyndigheden, men ikke med arbejdsinspektørerne. Og netop det ser ud til at være en væsentlig grund til, at selskabet nu er endt på listen.

Virksomheder kan ellers undgå optagelse ved at indgå en aftale med myndighederne om at ændre praksis og kompensere de ansatte, hvis rettigheder er blevet krænket.

BYD sortlistet efter slaveriskandale i Brasilien