BYD tester elbil med over 1.500 kilometers rækkevidde

Kinesiske BYD er i gang med at teste en ny version af elbilen Seal, som er udstyret med næste generations batteriteknologi — og den potentielle rækkevidde kan få selv skeptikere til at spærre øjnene op. Ifølge kinesiske medier kan bilen køre op til 1.875 kilometer på en opladning, dog målt efter den meget optimistiske CLTC-standard, som ofte giver højere tal end den europæiske WLTP-norm.

Omregnet til WLTP giver det dog stadig en gavmild rækkevidde på op til 1.500 kilometer. De fleste biler ligger på en CLTC/WLTP-faktor mellem 1,23 og 1,25, så omregnet vil 1.875 CLTC-kilometer svare til cirka  1.500-1.525 WLTP-kilometer.

Den store nyhed ligger i bilens batteri. BYD tester nemlig en såkaldt solid state-løsning med fast elektrolyt, der lover markant højere energitæthed. Hvor den nuværende BYD Seal klarer op til 570 WLTP-kilometer, kan den nye teknologi altså mere end fordoble rækkevidden — på papiret.

Batteriet i testbilen har en energitæthed på 400 Wh/kg, hvilket er væsentligt højere end dagens litium-ion-batterier. Samtidig påstår BYD, at det kan lades op til 1.500 kilometers rækkevidde på blot 12 minutter, hvilket i så fald vil overgå samtlige elbiler på markedet.

Kommer det på gaden?

Indtil videre er der dog tale om prototyper, og det er uvist, om den endelige produktionsmodel får den imponerende rækkevidde. En mulighed er, at BYD vælger at benytte mindre batterier i serieproduktion for at holde vægten og prisen nede. BYD har tidligere lovet, at deres solid state-batterier skal kunne konkurrere prismæssigt med dagens teknologi.

Målet er at have de første biler med solid state-batterier på gaden i begrænset antal mellem 2027 og 2029, mens egentlig masseproduktion er planlagt til 2030.

BYD er ikke alene om at satse på den nye batteritype. Også Mercedes og Stellantis har præsenteret prototyper med solid state-teknologi. Fælles for bilproducenterne er håbet om længere rækkevidde, hurtigere opladning og bedre ydeevne i koldt vejr.

BYD tester elbil med over 1.500 kilometers rækkevidde